Lyžiarsky výcvik

Hoci sme na lyžiarsky výcvik siedmakov zvolili tento rok Oravu, neľutovali sme ani chvíľu. Stredisko SKI Zábava Hruštín nám poskytlo všetko, čo nezabudnuteľný „lyžiarák“ má mať. Po hodinovej ceste autobusom nás privítal hotel Kristína – milý a ústretový personál, krásne izby s kúpeľňami a telkou, výborné jedlo, celodenný pitný režim... Stačilo si obuť lyžiarky, prejsť pár metrov od hotela a boli sme pod lyžiarskym svahom, ktorý naši siedmaci zdolávali päť dní. Aj keď niektorí spočiatku s lyžami „bojovali“, neskôr si právom vyslúžili obdiv svojich spolužiakov, skúsenejších lyžiarov. Slovo nuda tu nikto nepoznal. Hoci doobedie aj poobedie sme venovali lyžovaniu, ostal čas aj na zábavu. S radosťou sme využili hotelový bazén či spoločenskú miestnosť, kde sme sa oddávali biliardu, stolnému futbalu, ping pongu a iným spoločenským hrám, pričom všetci takmer zabudli na svojich verných kamošov – mobily. No a záverečná diskotéka so skutočným DJ-om naozaj nemala chybu. Super hity rozohrali všetky žilky a v momente sa vo  svetelných efektoch mihali tancujúce postavy, ktoré chceli získať titul miss a mister lyžiarskeho výcviku. Piatok a s ním koniec lyžiarskeho výcviku prišiel rýchlejšie ako sme chceli a nám ostali už len nezabudnuteľné spomienky, ktoré v nás budú doznievať ešte veľmi dlho.